CELEX: 32021R2155
Language: et
Date: 2021-08-13 00:00:00
Title: Komisjoni delegeeritud määrus (EL) 2021/2155, 13. august 2021, millega täiendatakse Euroopa Parlamendi ja nõukogu direktiivi (EL) 2019/2034 seoses regulatiivsete tehniliste standarditega, millega määratakse kindlaks instrumentide liigid, mis adekvaatselt kajastavad investeerimisühingu krediidikvaliteeti pikemas perspektiivis, ja võimalik alternatiivne kord, mida on asjakohane kasutada muutuvtasu maksmisel (EMPs kohaldatav tekst)

7.12.2021   
               
               
                  ET
               
               
                  Euroopa Liidu Teataja
               
               
                  L 436/17
               
            
         KOMISJONI DELEGEERITUD MÄÄRUS (EL) 2021/2155,
         13. august 2021,
         millega täiendatakse Euroopa Parlamendi ja nõukogu direktiivi (EL) 2019/2034 seoses regulatiivsete tehniliste standarditega, millega määratakse kindlaks instrumentide liigid, mis adekvaatselt kajastavad investeerimisühingu krediidikvaliteeti pikemas perspektiivis, ja võimalik alternatiivne kord, mida on asjakohane kasutada muutuvtasu maksmisel
         (EMPs kohaldatav tekst)
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 27. novembri 2019. aasta direktiivi (EL) 2019/2034, mis käsitleb investeerimisühingute usaldatavusnõuete täitmise järelevalvet ning millega muudetakse direktiive 2002/87/EÜ, 2009/65/EÜ, 2011/61/EL, 2013/36/EL, 2014/59/EL ja 2014/65/EL, (1) eriti selle artikli 32 lõike 8 kolmandat lõiku,
         ning arvestades järgmist:
         
                     (1)
                  
                  
                     Instrumentides makstav muutuvtasu peaks edendama usaldusväärset ja tulemuslikku riskijuhtimist ega tohiks soodustada selliste riskide võtmist, mis ületavad investeerimisühingu riskivalmiduse piiri. Seepärast tuleks muutuvtasu maksmiseks kasutatavate instrumentide liikidega viia töötajate huvid kooskõlla investeerimisühingu, selle aktsionäride, võlausaldajate, klientide ja muude sidusrühmade pikaajaliste huvidega, andes töötajatele stiimulid tegutseda investeerimisühingu pikaajalistes huvides.
                  
               
                     (2)
                  
                  
                     Selleks et tagada tugev seos investeerimisühingu krediidikvaliteediga pikemas perspektiivis, peaksid muutuvtasu maksmiseks kasutatavad instrumendid sisaldama asjakohaseid käivitavaid sündmusi allahindamiseks või konverteerimiseks, mis vähendavad instrumentide väärtust juhul, kui investeerimisühingu krediidikvaliteet pikemas perspektiivis on halvenenud. Tasustamiseks kasutatavad käivitavad sündmused ei tohiks muuta instrumentide allutatuse taset ja seega ei tohiks tingida seda, et täiendavatesse esimese taseme omavahenditesse või teise taseme omavahenditesse kuuluvad instrumendid ei kvalifitseeru enam omavahenditesse kuuluvate instrumentidena.
                  
               
                     (3)
                  
                  
                     Täiendavatesse esimese taseme omavahenditesse ja teise taseme omavahenditesse kuuluvate instrumentide suhtes kohaldatakse Euroopa Parlamendi ja nõukogu määruse (EL) 2019/2033 (2) artiklis 9 sätestatud tingimusi koostoimes Euroopa Parlamendi ja nõukogu määruse (EL) nr 575/2013 (3) II osa I jaotise 3. ja 4. peatükis sätestatud tingimustega, kuid direktiivi (EL) 2019/2034 artikli 32 lõike 1 punkti j alapunktis iii osutatud muude instrumentide (edaspidi „muud instrumendid“) suhtes, mida saab täielikult konverteerida esimese taseme põhiomavahenditesse kuuluvateks instrumentideks või alla hinnata, eritingimusi kõnealuste määruste kohaselt ei kohaldata, kuna kõnealuseid instrumente ei liigitata usaldatavusnõuete seisukohast omavahenditesse kuuluvateks instrumentideks. Seepärast tuleks erinevate instrumentide liikide suhtes kehtestada erinõuded, et tagada nende asjakohane kasutamine muutuvtasu maksmiseks, võttes arvesse instrumentide eri laadi. Instrumentide kasutamine muutuvtasu maksmiseks ei tohiks takistada instrumentide kvalifitseerumist investeerimisühingu omavahenditena, kui on täidetud määruses (EL) 2019/2033 sätestatud tingimused. Samuti ei tohiks sellist kasutamist käsitada instrumendi lunastamise stiimulina, kuna pärast edasilükkamise aega ja ooteperioode peaksid töötajad üldiselt saama likviidseid vahendeid muul viisil kui lunastamise kaudu.
                  
               
                     (4)
                  
                  
                     Muud instrumendid ei piirdu Euroopa Parlamendi ja nõukogu direktiivi 2014/65/EL (4) I lisa C jaos määratletud finantsinstrumentidega. Kõnealuste instrumentide loomisest tekkiva halduskoormuse vähendamiseks peaksid need instrumendid võimaldama ka muude lepingupõhiste kokkulepete kasutamist töötajate ja investeerimisühingute vahel. Selleks et need muud instrumendid kajastaksid investeerimisühingu krediidikvaliteeti pikemas perspektiivis, tuleks sobilike nõuete abil tagada, et kõnealused instrumendid hinnatakse alla või konverteeritakse enne seda, kui investeerimisühing ei täida enda omavahendite nõudeid.
                  
               
                     (5)
                  
                  
                     Muutuvtasu maksmiseks kasutatavate instrumentide tagasivõtmise, lunastamise, tagasiostmise või konverteerimise korral ei tohiks sellised tehingud üldjuhul suurendada tasu väärtust, tehes väljamakseid, mis on suuremad kui instrumendi väärtus, või konverteerides instrumendiks, mille väärtus on suurem kui algselt eraldatud instrumendil. Instrumentide asendamine sama väärtusega peaks tagama, et tasu ei maksta vahendite ega meetodite abil, mis soodustavad direktiivi (EL) 2019/2034 või määruse (EL) 2019/2033 mittejärgimist.
                  
               
                     (6)
                  
                  
                     Muutuvtasu maksmise ja muutuvtasu maksmiseks kasutatavate instrumentide lunastamise, tagasivõtmise, tagasiostmise või konverteerimise korral peaksid kõnealused tehingud põhinema väärtusel, mis on kindlaks määratud tehingu tegemise ajal kohaldatava raamatupidamistava kohaselt, tagades seeläbi, et eraldatakse õige muutuvtasu summa ja seda ei muudeta põhjendamatult instrumendi lunastamise, tagasivõtmise, tagasiostmise või konverteerimise ajal.
                  
               
                     (7)
                  
                  
                     Määruse (EL) nr 575/2013 artiklis 54 on sätestatud täiendavatesse esimese taseme omavahenditesse kuuluvate instrumentide allahindamise ja konverteerimise mehhanismid. Lisaks on direktiivi (EL) 2019/2034 artikli 32 lõike 1 punkti j alapunktiga iii ette nähtud, et muud instrumendid võib täielikult konverteerida esimese taseme põhiomavahenditesse kuuluvateks instrumentideks või alla hinnata. Kuna muude instrumentide konverteerimise või allahindamise majanduslik tulemus on sama kui täiendavatesse esimese taseme omavahenditesse kuuluvate instrumentide puhul, tuleks muude instrumentide allahindamise või konverteerimise mehhanismide puhul võtta arvesse täiendavatesse esimese taseme omavahenditesse kuuluvate instrumentide suhtes kohaldatavaid mehhanisme, tehes kohandused, et võtta arvesse asjaolu, et muud instrumendid ei kvalifitseeru usaldatavusnõuete seisukohast omavahendite instrumentidena. Teise taseme omavahenditesse kuuluvate instrumentide suhtes ei kohaldata määruse (EL) nr 575/2013 kohaseid regulatiivseid nõudeid seoses allahindamise ja konverteerimisega. Tagamaks, et investeerimisühingu krediidikvaliteedi halvenemise korral vähendatakse muutuvtasu maksmiseks kasutatavate kõigi selliste instrumentide väärtust, tuleks kindlaks määrata olukorrad, mil kõnealused instrumendid tuleb alla hinnata või konverteerida. Järjepideva kohaldamise tagamiseks tuleks kindlaks määrata teise taseme omavahenditesse kuuluvate ja muude instrumentide allahindamise, üleshindamise ja konverteerimise mehhanismid.
                  
               
                     (8)
                  
                  
                     Instrumentidest tulenevad väljamaksed võivad olla eri laadi. Need võivad olla muutuvad või fikseeritud ning neid võib teha teatavate ajavahemike järel või instrumendi lõpptähtajal. Usaldusväärse ja tulemusliku riskijuhtimise edendamiseks ei tohiks teha töötajatele väljamakseid edasilükkamise ajal. Töötajad peaksid saama väljamakseid ainult perioodide eest, mis järgnevad instrumendi suhtes nõudeõiguse tekkimisele, pärast mida saavad töötajad selle juriidilisteks omanikeks. Seepärast on asjakohane kasutada muutuvtasu maksmiseks ainult instrumente, millelt tehakse instrumendi omanikule väljamakseid teatavate ajavahemike järel. Nullkupongvõlakirjad ega instrumendid, millelt tulu välja ei maksta, ei tohiks olla osa tasust, mis peab koosnema direktiivi (EL) 2019/2034 artikli 32 lõike 1 punktis j osutatud instrumentidest. See on seotud sellega, et töötajad saaksid edasilükkamise ajal kasu väärtuse suurenemisest, mida võib pidada väljamakse saamisega samaväärseks.
                  
               
                     (9)
                  
                  
                     Väga suured väljamaksed võivad vähendada pikaajalisi stiimuleid usaldusväärseks riskide võtmiseks, kuna need tegelikult suurendavad tasu muutuvkomponenti. Eelkõige ei tohiks väljamakseid teha harvemini kui kord aastas, kuna see tingiks väljamaksete tegeliku akumuleerumise edasilükkamise ajal ning väljamaksed tehtaks muutuvtasu väljamaksmise ajal. Väljamaksete akumuleerimine oleks vastuolus direktiivi (EL) 2019/2034 artikli 32 lõikes 3 sätestatud põhimõttega, mille kohaselt ei või edasi lükatud tasu saada enne proportsionaalselt makstavat töötasu. Direktiivi (EL) 2019/2034 artikli 32 lõike 2 punktiga b nõutakse, et muutuvtasu ei tohi maksta finantsvahendite või meetoditega, mis muudavad lihtsamaks kõnealuse direktiivi või määruse (EL) 2019/2033 täitmata jätmise Seepärast ei tohiks pärast instrumendi suhtes nõudeõiguse teket tehtavad väljamaksed olla suuremad nende instrumentide turuhinnast, mille on emiteerinud võrreldava krediidikvaliteediga muud investeerimisühingud või krediidiasutused. Selleks tuleks ette näha, et muutuvtasu maksmiseks kasutatavaid instrumente või instrumente, millega need on seotud, emiteeritakse peamiselt muudele investoritele, või et selliste instrumentide suhtes kehtestatakse väljamaksete ülempiir.
                  
               
                     (10)
                  
                  
                     Direktiivi (EL) 2019/2034 artikli 32 lõike 1 punkti l ja artikli 32 lõike 3 kohaselt muutuvtasu maksmisel kohaldatavad edasilükkamise ja ooteperioodi nõuded peavad olema täidetud kogu aeg, sealhulgas muutuvtasu maksmiseks kasutatavate instrumentide tagasivõtmise, lunastamise, tagasiostmise või konverteerimise korral. Seepärast tuleks sellistes olukordades asendada instrumendid täiendavatesse esimese taseme omavahenditesse kuuluvate, teise taseme omavahenditesse kuuluvate ja muude instrumentidega, mis kajastavad investeerimisühingu krediidikvaliteeti pikemas perspektiivis ning millel on samad omadused nagu algselt muutuvtasu maksmiseks ettenähtud instrumendil ning sama väärtus, võttes arvesse mis tahes allahinnatud summasid. Kui muudel instrumentidel kui täiendavatesse esimese taseme omavahenditesse kuuluvad instrumendid on fikseeritud lõpptähtaeg, tuleks kehtestada miinimumnõuded selliste instrumentide järelejäänud tähtaja kohta, kui neid kasutatakse muutuvtasu maksmiseks, tagamaks et kõnealused instrumendid on kooskõlas nõuetega, mis käsitlevad muutuvtasu puhul kohaldatavat edasilükkamise aega ja ooteperioodi.
                  
               
                     (11)
                  
                  
                     Direktiiviga (EL) 2019/2034 ei ole muutuvtasu maksmiseks kõlblike instrumentide liigid piiratud konkreetse finantsinstrumentide liigiga. Seetõttu peaks olema võimalik kasutada sünteetilisi instrumente või töötajate ja investeerimisühingu vahelisi lepinguid, mis on seotud täiendavatesse esimese taseme omavahenditesse kuuluvate instrumentidega ja teise taseme omavahenditesse kuuluvate instrumentidega, mida saab täielikult konverteerida või alla hinnata. See võimaldab näha selliste instrumentide tingimustes ette eritingimused, mida kohaldatakse üksnes töötajatele tasu maksmiseks kasutatavate instrumentide suhtes, ilma et selliseid eritingimusi oleks vaja kehtestada muudele investoritele.
                  
               
                     (12)
                  
                  
                     Konsolideerimisgrupi puhul võib emissioone hallata keskselt emaettevõtja raames, sh olukordades, kui emaettevõtja suhtes kohaldatakse Euroopa Parlamendi ja nõukogu direktiivi 2013/36/EL (5) või direktiivi 2019/2034. Seepärast ei tohi sellisesse konsolideerimisgruppi kuuluvad investeerimisühingud alati emiteerida ise instrumente, mida võib kasutada muutuvtasu maksmiseks. Määrusega (EL) 2019/2033 koostoimes määrusega (EL) nr 575/2013 on ette nähtud, et teatavatel tingimustel võib konsolideerimise alla kuuluvate üksuste kaudu emiteeritud täiendavatesse esimese taseme omavahenditesse ja teise taseme omavahenditesse kuuluvaid instrumente arvata investeerimisühingu omavahendite hulka. Seepärast peaks olema võimalik kasutada ka selliseid instrumente muutuvtasu maksmiseks, tingimusel et selliseid instrumente muutuvtasu maksmiseks kasutava investeerimisühingu krediidikvaliteedi ning instrumendi emitendi krediidikvaliteedi vahel on selge seos. Eeldatavalt on selline seos tavapäraselt emaettevõtja ja tütarettevõtja vahel. Teatavatel tingimustel peaks olema võimalik kasutada muutuvtasu maksmiseks ka muid selliseid instrumente kui täiendavatesse esimese taseme omavahenditesse ja teise taseme omavahenditesse kuuluvad instrumendid, mida otseselt ei emiteeri investeerimisühing. Instrumente, mis on seotud aluseks olevate instrumentidega, mille on emiteerinud emaettevõtja kolmandas riigis, ja mis on muidu samaväärsed täiendavatesse esimese taseme omavahenditesse või teise taseme omavahenditesse kuuluvate instrumentidega, peaks olema võimalik kasutada muutuvtasu maksmiseks, kui käivitav sündmus osutab sellist sünteetilist instrumenti kasutavale investeerimisühingule.
                  
               
                     (13)
                  
                  
                     Direktiivi (EL) 2019/2034 artikli 32 lõike 1 punkt k võimaldab investeerimisühingutel, mis ei emiteeri kõnealuse direktiivi artikli 32 lõike 1 punktis j osutatud instrumente, kasutada alternatiivset korda, kui pädev asutus kiidab selle kasutuse heaks ja see kord täidab samu eesmärke kui kõnealuse direktiivi artikli 32 lõike 1 punktis j osutatud instrumendid. Samade eesmärkide täitmiseks tuleb kõnealuse alternatiivse korraga tagada, et makstavat muutuvtasu korrigeeritakse kaudse riskiga. Kõnealuse alternatiivse korra väärtus peaks vähenema alati, kui tekib kahjulik mõju kõnealuse investeerimisühingu või tema valitsetava vara tulemuslikkusele. Kui investeerimisühingu suhtes kohaldatakse direktiivi (EL) 2019/2034 artikli 32 lõike 1 punkti l kohaselt nõuet lükata muutuvtasu edasi, siis peaks alternatiivne kord olema samuti kooskõlas nõudega lükata muutuvtasu edasi ning instrumentidena makstava muutuvtasu suhtes maluse või tagasinõudeõiguse kohaldamisega ja ooteperioodidega.
                  
               
                     (14)
                  
                  
                     Käesolev määrus põhineb regulatiivsete tehniliste standardite eelnõul, mille Euroopa Pangandusjärelevalve (edaspidi „EBA“) esitas Euroopa Komisjonile pärast Euroopa Väärtpaberiturujärelevalvega konsulteerimist.
                  
               
                     (15)
                  
                  
                     EBA on korraldanud avalikud konsultatsioonid käesoleva määruse aluseks oleva regulatiivsete tehniliste standardite eelnõu kohta, analüüsinud võimalikke seonduvaid kulusid ja tulusid ning küsinud nõu Euroopa Parlamendi ja nõukogu määruse (EL) nr 1093/2010 (6) artikli 37 kohaselt loodud pangandussektori sidusrühmade kogult,
                  
               ON VASTU VÕTNUD KÄESOLEVA MÄÄRUSE:
         
            Artikkel 1
            Instrumentide liigid, mis kajastavad adekvaatselt investeerimisühingu krediidikvaliteeti pikemas perspektiivis ja on asjakohased kasutamiseks muutuvtasu maksmisel
            
               1.   Instrumentide liigid, mis täidavad direktiivi (EL) 2019/2034 artikli 32 lõike 1 punkti j alapunktis iii sätestatud tingimusi, on järgmised:
               
                           a)
                        
                        
                           täiendavatesse esimese taseme omavahenditesse kuuluvate instrumentide liigid, kui kõnealused liigid täidavad käesoleva artikli lõikes 2 ja artiklis 2 osutatud tingimusi ning on kooskõlas artikli 5 lõikega 9 ja artikli 5 lõike 13 punktiga c;
                        
                     
                           b)
                        
                        
                           teise taseme omavahenditesse kuuluvate instrumentide liigid, kui kõnealused liigid täidavad käesoleva artikli lõikes 2 ja artiklis 3 osutatud tingimusi ning on kooskõlas artikliga 5;
                        
                     
                           c)
                        
                        
                           instrumentide liigid, mida saab täielikult konverteerida esimese taseme põhiomavahenditesse kuuluvateks instrumentideks või alla hinnata ning mis ei ole täiendavatesse esimese taseme omavahenditesse kuuluvad instrumendid ega teise taseme omavahenditesse kuuluvad instrumendid („muud instrumendid“) artiklis 4 osutatud juhtudel, kui kõnealused liigid täidavad käesoleva artikli lõikes 2 osutatud tingimusi ning on kooskõlas artikliga 5.
                        
                     
            
               2.   Lõikes 1 osutatud instrumentide liigid peavad täitma järgmisi tingimusi:
               
                           a)
                        
                        
                           instrumendid ei ole tagatud ja neile ei ole antud garantiid, mis suurendab instrumendi omaniku nõuete nõudeõiguse järku;
                        
                     
                           b)
                        
                        
                           kui instrumenti reguleerivate sätetega on lubatud instrumenti konverteerida, kasutatakse kõnealust instrumenti muutuvtasuna eraldamise eesmärgil ainult juhul, kui konverteerimise määr või ulatus on kehtestatud tasemel, millega tagatakse, et sellise instrumendi väärtus, milleks algselt eraldatud instrument konverteeritakse, ei ole kõrgem kui algselt eraldatud instrumendi väärtus ajal, mil kõnealune instrument muutuvtasuna eraldati;
                        
                     
                           c)
                        
                        
                           selliseid konverteeritavaid instrumente reguleerivate sätetega, mida kasutatakse üksnes muutuvtasu maksmiseks, tagatakse et sellise instrumendi väärtus, milleks algselt eraldatud instrument konverteeritakse, ei ole kõrgem kui algselt eraldatud instrumendi väärtus konverteerimise ajal;
                        
                     
                           d)
                        
                        
                           instrumenti reguleerivate sätetega nähakse ette, et mis tahes väljamaksed tehakse vähemalt kord aastas ja need tehakse instrumendi omanikule;
                        
                     
                           e)
                        
                        
                           instrumendid hinnatakse kohaldatava raamatupidamistava kohaselt väärtuses, mis neil oli eraldamise ajal;
                        
                     
                           f)
                        
                        
                           selliseid instrumente reguleerivate sätetega, mis on emiteeritud üksnes muutuvtasu maksmiseks, on ette nähtud, et instrumendi lunastamise, tagasivõtmise, tagasiostmise või konverteerimise korral viiakse kohaldatava raamatupidamistava kohaselt läbi hindamine.
                        
                     Punkti e kohaldamisel vaadatakse väärtuse hindamine sõltumatult läbi.
            
         
         
            Artikkel 2
            Täiendavatesse esimese taseme omavahenditesse kuuluvate instrumentide liikide suhtes kohaldatavad tingimused
            Täiendavatesse esimese taseme omavahenditesse kuuluvate instrumentide liigid peavad täitma järgmisi tingimusi:
            
                        a)
                     
                     
                        instrumente reguleerivate sätetega määratakse kindlaks käivitav sündmus määruse (EL) 2019/2033 artikli 9 lõike 2 punkti e alapunkti iii kohaldamiseks;
                     
                  
                        b)
                     
                     
                        punktis a osutatud käivitav sündmus toimub juhul, kui instrumendi emiteerinud investeerimisühingu esimese taseme põhiomavahendite suhtarv langeb alla ühe järgmistest näitajatest:
                        
                                    i)
                                 
                                 
                                    7 % 12,5 ja määruse (EL) 2019/2033 artikli 11 lõike 1 kohaselt arvutatud omavahendite nõuete korrutisest;
                                 
                              
                                    ii)
                                 
                                 
                                    punktis i märgitust kõrgem tase, kui selle on määranud kindlaks instrumendi emiteerinud investeerimisühing või krediidiasutus ja see on täpsustatud instrumenti reguleerivates sätetes;
                                 
                              
                  
                        c)
                     
                     
                        täidetud on üks järgmistest nõuetest:
                        
                                    i)
                                 
                                 
                                    instrumendid emiteeritakse üksnes muutuvtasuna eraldamise eesmärgil ja instrumenti reguleerivate sätetega tagatakse, et mis tahes väljamaksed tehakse hinnaga, mis on kooskõlas selliste sarnaste instrumentide turuhinnaga, mille on emiteerinud investeerimisühing või võrreldava krediidikvaliteediga investeerimisühingud või krediidiasutused, ning kõnealune hind ei ole muutuvtasu eraldamise ajal igal juhul kõrgem kui 8 protsendipunkti üle liidu aastase keskmise hinnamuutuse, mida avaldab komisjon (Eurostat) nõukogu määruse (EÜ) nr 2494/95 (7) artikli 11 kohaselt tarbijahindade harmoneeritud indeksite raames;
                                 
                              
                                    ii)
                                 
                                 
                                    instrumentide eraldamisel muutuvtasuna oli vähemalt 60 % emiteeritud instrumentidest emiteeritud muuks otstarbeks kui muutuvtasuna eraldamiseks ning neid ei hoia üks järgmistest üksustest ega mis tahes ettevõtja, kellel on märkimisväärne seos ühe järgmise üksusega:
                                    investeerimisühing või selle tütarettevõtjad;
                                    
                                                —
                                             
                                             
                                                investeerimisühingu emaettevõtja või selle tütarettevõtjad;
                                             
                                          
                                                —
                                             
                                             
                                                investeerimisühingu emaettevõtjana tegutsev finantsvaldusettevõtja või selle tütarettevõtjad;
                                             
                                          
                                                —
                                             
                                             
                                                investeerimisühingu segavaldusettevõtja või selle tütarettevõtjad;
                                             
                                          
                                                —
                                             
                                             
                                                investeerimisühingu segafinantsvaldusettevõtja või selle tütarettevõtjad.
                                             
                                          
                              
                  Kui instrumendid eraldatakse töötajatele, kelle ametialase tegevuse valdav osa on väljaspool liitu, ja instrumendid on nomineeritud kolmanda riigi emiteeritud valuutas, võivad investeerimisühingud kasutada punkti i otstarbel kõnealuse kolmanda riigi puhul kehtestatud sarnast sõltumatult arvutatud tarbijahinnaindeksit.
         
         
            Artikkel 3
            Teise taseme omavahenditesse kuuluvate instrumentide liikide suhtes kohaldatavad tingimused
            Teise taseme omavahenditesse kuuluvate instrumentide liigid peavad täitma järgmisi tingimusi:
            
                        a)
                     
                     
                        instrumentide muutuvtasuna eraldamise ajal on instrumentide järelejäänud tähtaeg võrdne selliste edasilükkamise aegade ja ooteperioodidega summaga või sellest suurem, mida kohaldatakse muutuvtasu suhtes seoses kõnealuste instrumentide eraldamisega;
                     
                  
                        b)
                     
                     
                        instrumente reguleerivate sätetega nähakse ette, et käivitava sündmuse korral hinnatakse instrumentide põhisumma püsivalt või ajutiselt alla või konverteeritakse instrumendid esimese taseme põhiomavahenditesse kuuluvateks instrumentideks;
                     
                  
                        c)
                     
                     
                        punktis b osutatud käivitav sündmus toimub juhul, kui instrumendi emiteerinud investeerimisühingu esimese taseme põhiomavahendite suhtarv langeb alla ühe järgmistest näitajatest:
                        
                                    i)
                                 
                                 
                                    7 % 12,5 ja määruse (EL) 2019/2033 artikli 11 lõike 1 kohaselt arvutatud omavahendite nõuete korrutisest;
                                 
                              
                                    ii)
                                 
                                 
                                    punktis i märgitust kõrgem tase, kui selle on määranud kindlaks instrumendi emiteerinud investeerimisühing või krediidiasutus ja see on täpsustatud instrumenti reguleerivates sätetes;
                                 
                              
                  
                        d)
                     
                     
                        täidetud on üks artikli 2 punktis c märgitud nõuetest.
                     
                  
         
            Artikkel 4
            Muude instrumentide liikide suhtes kohaldatavad tingimused
            
               1.   Käesoleva määruse artikli 1 lõike 1 punktis c sätestatud tingimustel peavad muud instrumendid täitma direktiivi (EL) 2019/2034 artikli 32 lõike 1 punkti j alapunktis iii sätestatud tingimusi igal järgmisel juhul:
               
                           a)
                        
                        
                           muud instrumendid täidavad käesoleva artikli lõikes 2 osutatud tingimusi;
                        
                     
                           b)
                        
                        
                           muud instrumendid on seotud täiendavatesse esimese taseme omavahenditesse või teise taseme omavahenditesse kuuluva instrumendiga ning täidavad käesoleva artikli lõikes 3 osutatud tingimusi;
                        
                     
                           c)
                        
                        
                           muud instrumendid on seotud instrumendiga, mis oleks täiendavatesse esimese taseme omavahenditesse kuuluv instrument või teise taseme omavahenditesse kuuluv instrument, kui seda ei oleks emiteerinud investeerimisühingu emaettevõtja, kes määruse (EL) nr 575/2013 I osa II jaotise 2. peatüki kohaselt ei kuulu konsolideerimise alla, ning muud instrumendid täidavad lõikes 4 sätestatud tingimusi.
                        
                     
            
               2.   Lõike 1 punktis a osutatud tingimused on järgmised:
               
                           a)
                        
                        
                           muud instrumendid emiteeritakse otse või investeerimisühingu, krediidiasutuse, investeerimisühingu või finantseerimisasutuse kaudu, mis määruse (EL) nr 575/2013 I osa II jaotise 2. peatüki või määruse (EL) 2019/2033 artikli 7 kohaselt kuulub konsolideerimise alla, tingimusel et on põhjust eeldada, et instrumendi emitendi krediidikvaliteedi muutusega kaasneb sellise investeerimisühingu krediidikvaliteedi samaväärne muutus, kes kasutab muid instrumente muutuvtasu maksmiseks;
                        
                     
                           b)
                        
                        
                           muid instrumente reguleerivate sätetega ei anta instrumentide omanikule õigust kiirendada väljamakseid või põhisumma makseid, välja arvatud kõnealust instrumenti emiteeriva krediidiasutuse või investeerimisühingu maksejõuetuse või likvideerimise korral;
                        
                     
                           c)
                        
                        
                           muude instrumentide muutuvtasuna eraldamise ajal on muude instrumentide järelejäänud tähtaeg võrdne selliste edasilükkamise aegade ja ooteperioodide summaga või sellest suurem, mida kohaldatakse seoses kõnealuste instrumentide eraldamisega;
                        
                     
                           d)
                        
                        
                           instrumente reguleerivate sätetega nähakse ette, et käivitava sündmuse korral hinnatakse instrumentide põhisumma püsivalt või ajutiselt alla või konverteeritakse instrumendid esimese taseme põhiomavahenditesse kuuluvateks instrumentideks;
                        
                     
                           e)
                        
                        
                           punktis d osutatud käivitav sündmus toimub juhul, kui instrumendi emiteerinud krediidiasutuse või investeerimisühingu esimese taseme põhiomavahendite suhtarv langeb alla ühe järgmistest näitajatest:
                           
                                       i)
                                    
                                    
                                       instrumente emiteeriva investeerimisühingu puhul 7 % 12,5 ja määruse (EL) 2019/2033 artikli 11 lõike 1 kohaselt arvutatud omavahendite nõuete korrutisest;
                                    
                                 
                                       ii)
                                    
                                    
                                       instrumente emiteeriva krediidiasutuse puhul 7 % instrumenti emiteeriva krediidiasutuse esimese taseme põhiomavahendite suhtarvust;
                                    
                                 
                                       iii)
                                    
                                    
                                       punktis i või ii märgitust kõrgem tase, kui selle on määranud kindlaks instrumenti emiteeriv investeerimisühing või krediidiasutus ja see on täpsustatud instrumenti reguleerivates sätetes;
                                    
                                 
                     
                           f)
                        
                        
                           täidetud on üks artikli 2 punktis c märgitud nõuetest.
                        
                     
            
               3.   Lõike 1 punktis b osutatud tingimused on järgmised:
               
                           a)
                        
                        
                           muud instrumendid täidavad lõike 2 punktides a–e sätestatud tingimusi;
                        
                     
                           b)
                        
                        
                           muud instrumendid on seotud täiendavatesse esimese taseme omavahenditesse ja teise taseme omavahenditesse kuuluvate instrumentidega, mille on emiteerinud üksus, kes määruse (EL) nr 575/2013 I osa II jaotise 2. peatüki või määruse (EL) 2019/2033 artikli 7 kohaselt kuulub konsolideerimise alla (edaspidi „aluseks olev instrument“);
                        
                     
                           c)
                        
                        
                           aluseks olev instrument täidab lõike 2 punktides c ja f sätestatud tingimusi ajal, mil instrument muutuvtasuna eraldatakse;
                        
                     
                           d)
                        
                        
                           muu instrumendi väärtus on seotud aluseks oleva instrumendiga nii, et see ei ole mis tahes ajal suurem kui aluseks oleva instrumendi väärtus;
                        
                     
                           e)
                        
                        
                           mis tahes sellise väljamakse väärtus, mis tehakse pärast nõudeõiguse teket muu instrumendi suhtes, on seotud aluseks oleva instrumendiga nii, et tehtavate väljamaksete väärtus ei ole mis tahes ajal suurem kui aluseks oleva instrumendi puhul tehtavate mis tahes väljamaksete väärtus;
                        
                     
                           f)
                        
                        
                           muid instrumente reguleerivate sätetega nähakse ette, et kui aluseks olev instrument võetakse tagasi, konverteeritakse, ostetakse tagasi või lunastatakse edasilükkamise või ooteperioodi ajal, seotakse muud instrumendid samaväärse aluseks oleva instrumendiga, mis täidab käesoleva artikli tingimusi, nii et muude instrumentide koguväärtus ei suurene.
                        
                     
            
               4.   Lõike 1 punktis c osutatud tingimused on järgmised:
               
                           a)
                        
                        
                           pädevad asutused on direktiivi (EL) 2019/2034 artikli 55 või direktiivi 2013/36/EL artikli 127 kohaldamisel teinud kindlaks, et investeerimisühingu või krediidiasutuse suhtes, kes emiteerib instrumenti, millega on seotud muud instrumendid, kohaldab kolmanda riigi järelevalveasutus konsolideeritud alusel järelevalvet, mis on samaväärne järelevalvega, mille suhtes kohaldatakse direktiivis (EL) 2019/2034 sätestatud põhimõtteid, kui emitent on kolmandas riigis asuv investeerimisühing, ning direktiivis 2013/36/EL sätestatud põhimõtteid, kui emitent on kolmandas riigis asuv krediidiasutus, ning määruse (EL) nr 575/2013 I osa II jaotise 2. peatüki nõudeid;
                        
                     
                           b)
                        
                        
                           muud instrumendid täidavad lõike 3 punktides a ja c–f osutatud tingimusi.
                        
                     
         
         
            Artikkel 5
            Allahindamise, üleshindamise ja konverteerimise protseduurid
            
               1.   Artikli 3 punkti b ja artikli 4 lõike 2 punkti d kohaldamisel peavad teise taseme omavahenditesse kuuluvaid instrumente ja muid instrumente reguleerivad sätted olema kooskõlas käesoleva artikli lõigetes 2–14 sätestatud protseduuride ja tähtaegadega, mida kohaldatakse esimese taseme põhiomavahendite suhtarvu ning allahinnatavate, üleshinnatavate või konverteeritavate summade arvutamisel. Täiendavatesse esimese taseme omavahenditesse kuuluvaid instrumente reguleerivad sätted peavad olema kooskõlas käesoleva artikli lõikes 9 ja lõike 13 punktis c sätestatud protseduuridega seoses allahinnatavate, üleshinnatavate või konverteeritavate summadega.
            
            
               2.   Kui teise taseme omavahenditesse kuuluvaid instrumente ja muid instrumente reguleerivate sätetega nähakse ette, et käivitava sündmuse korral konverteeritakse instrumendid esimese taseme põhiomavahenditesse kuuluvateks instrumentideks, täpsustatakse kõnealuste sätetega üks järgmisest:
               
                           a)
                        
                        
                           sellise konverteerimise määr ja konverteerimise piirsumma;
                        
                     
                           b)
                        
                        
                           instrumentide esimese taseme põhiomavahenditesse kuuluvateks instrumentideks konverteerimise vahemik.
                        
                     
            
               3.   Kui instrumente reguleerivate sätetega nähakse ette, et käivitava sündmuse korral hinnatakse instrumentide põhisumma alla, vähendatakse allahindamisega alaliselt või ajutiselt kõike järgmist:
               
                           a)
                        
                        
                           instrumendi omaniku nõue instrumenti emiteeriva krediidiasutuse või investeerimisühingu maksejõuetuse või likvideerimise korral;
                        
                     
                           b)
                        
                        
                           instrumendi tagasivõtmise või lunastamise korral maksmisele kuuluv summa;
                        
                     
                           c)
                        
                        
                           instrumendilt tehtavad väljamaksed.
                        
                     
            
               4.   Kõik pärast allahindamist tehtavad väljamaksed põhinevad vähendatud põhisummal.
            
            
               5.   Instrumentide allahindamine või konverteerimine peab kohaldatava raamatupidamistava kohaselt tekitama kirjed, mis kvalifitseeruvad esimese taseme põhiomavahendite kirjetena.
            
            
               6.   Kui instrumenti emiteeriv investeerimisühing või krediidiasutus on teinud kindlaks, et esimese taseme põhiomavahendite suhtarv on langenud alla taseme, mis käivitab instrumentide konverteerimise või allahindamise, peab instrumenti emiteeriva investeerimisühingu või krediidiasutuse juhtorgan või mis tahes muu asjaomane organ viivitamata otsustama, et käivitav sündmus on toimunud ning et on tagasivõetamatu kohustus hinnata instrument alla või see konverteerida.
            
            
               7.   Käivitava sündmuse toimumise korral ei või allahindamisele või konverteerimisele kuuluvate instrumentide kogusumma olla väiksem kui väikseim järgnevast:
               
                           a)
                        
                        
                           summa, mida on vaja instrumenti emiteeriva investeerimisühingu või krediidiasutuse esimese taseme põhiomavahendite suhtarvu täielikuks tagasiviimiseks protsendimäärale, mida instrumenti reguleerivate sätete kohaselt käsitatakse käivitava sündmusena;
                        
                     
                           b)
                        
                        
                           instrumendi täielik põhisumma.
                        
                     
            
               8.   Kui toimub käivitav sündmus:
               
                           a)
                        
                        
                           peab investeerimisühing teavitama töötajaid, kellele on instrumendid muutuvtasuna eraldatud, ja isikuid, kes selliseid instrumente jätkuvalt hoiavad;
                        
                     
                           b)
                        
                        
                           peab instrumenti emiteeriv investeerimisühing või krediidiasutus võimalikult kiiresti ja maksimaalselt ühe kuu jooksul hindama alla instrumentide põhisumma või konverteerima instrumendid esimese taseme põhiomavahenditesse kuuluvateks instrumentideks kooskõlas käesolevas artiklis sätestatud nõuetega.
                        
                     
            
               9.   Kui täiendavatesse esimese taseme omavahenditesse kuuluvad instrumendid, teise taseme omavahenditesse kuuluvad instrumendid ja muud instrumendid hõlmavad sama käivitavat taset, hinnatakse põhisumma alla või konverteeritakse see proportsionaalselt kõigi muutuvtasu maksmiseks kasutatavate instrumentide omanike puhul.
            
            
               10.   Allahinnatavate või konverteeritavate instrumentide summa vaadatakse sõltumatult läbi. Kõnealune läbivaatamine viiakse lõpule võimalikult kiiresti ja see ei tohi luua takistusi instrumentide allahindamisel või konverteerimisel.
            
            
               11.   Investeerimisühing või krediidiasutus, kes emiteerib instrumente, mis konverteeritakse käivitava sündmuse korral esimese taseme põhiomavahenditesse, peab tagama, et tema põhikirjajärgne aktsiakapital on alati piisav, et konverteerida käivitava sündmuse korral kõik sellised konverteeritavad instrumendid aktsiatesse. Investeerimisühingul või krediidiasutusel peab olema alati vajalik eelnev luba selliste esimese taseme põhiomavahenditesse kuuluvate instrumentide emiteerimiseks, millesse sellised instrumendid käivitava sündmuse korral konverteeritakse.
            
            
               12.   Investeerimisühing või krediidiasutus, kes emiteerib instrumente, mis konverteeritakse käivitava sündmuse korral esimese taseme põhiomavahenditesse, peab tagama, et tema asutamislepingus või põhikirjas või lepingulistes sätetes puuduvad menetluslikud takistused selliseks konverteerimiseks.
            
            
               13.   Selleks et instrumendi allahindamist saaks käsitada ajutisena, peavad olema täidetud kõik järgmised tingimused:
               
                           a)
                        
                        
                           üleshindamised põhinevad kasumil pärast seda, kui instrumendi emitent on teinud lõpliku kasumi kinnitamiseks ametliku otsuse;
                        
                     
                           b)
                        
                        
                           instrumendi mis tahes üleshindamine või vähendatud põhisumma kohta kupongide maksmine toimub instrumenti emiteeriva investeerimisühingu või krediidiasutuse täielikul oma äranägemisel, võttes arvesse punktides c, d ja e sätestatud tingimusi, ning investeerimisühing või krediidiasutus ei ole kohustatud teostama teatavate eriasjaolude korral üleshindamist või seda kiirendama;
                        
                     
                           c)
                        
                        
                           üleshindamine teostatakse proportsionaalselt täiendavatesse esimese taseme omavahenditesse kuuluvate instrumentide, teise taseme omavahenditesse kuuluvate instrumentide ja muude instrumentide vahel, mida kasutatakse muutuvtasu maksmiseks ja mille suhtes kohaldati allahindamist;
                        
                     
                           d)
                        
                        
                           teise taseme omavahenditesse kuuluvate instrumentide ja muude instrumentide üleshindamise ja vähendatud põhisummalt kupongi maksmise maksimaalne summa võrdub instrumenti emiteeriva investeerimisühingu või krediidiasutuse kasumiga korrutatuna punktides i ja ii määratletud summade jagatisega:
                           
                                       i)
                                    
                                    
                                       investeerimisühingu kõigi teise taseme omavahendite hulka kuuluvate instrumentide ja muude instrumentide nimiväärtuse summa enne allahindamisele kuuluvate instrumentide allahindamist;
                                    
                                 
                                       ii)
                                    
                                    
                                       investeerimisühingu omavahendite ja selliste muude instrumentide nimiväärtuse summa, mida kasutatakse muutuvtasu maksmiseks;
                                    
                                 
                     
                           e)
                        
                        
                           mis tahes üleshinnatavate summade ja vähendatud põhisummalt kupongide maksete summat käsitatakse maksena, mille tulemusena vähenevad esimese taseme põhiomavahendid ja mis:
                           
                                       i)
                                    
                                    
                                       on kooskõlas investeerimisühingu tugeva kapitalibaasi säilitamisega;
                                    
                                 
                                       ii)
                                    
                                    
                                       on vajaduse korral kooskõlas sellele erakorralise avaliku sektori finantstoetuse andmise õigeaegse lõpetamisega ning
                                    
                                 
                                       iii)
                                    
                                    
                                       vajaduse korral piirdub osaga netotulust, kui investeerimisühing saab erakorralist avaliku sektori finantstoetust.
                                    
                                 
                     
            
               14.   Lõike 13 punkti d kohaldamisel tehakse arvutus üleshindamise teostamise hetkel.
            
         
         
            Artikkel 6
            Alternatiivne kord
            Alternatiivne kord, mida investeerimisühingud võivad kasutada pädeva asutuse heakskiidu alusel muutuvtasu maksmiseks kooskõlas direktiivi (EL) 2019/2034 artikli 32 lõike 1 punktiga k, peab vastama kõigile järgmistele tingimustele:
            
                        a)
                     
                     
                        alternatiivne kord aitab viia muutuvtasu vastavusse investeerimisühingu, selle võlausaldajate ja klientide pikaajaliste huvidega;
                     
                  
                        b)
                     
                     
                        alternatiivse korra suhtes kohaldatakse ooteperioodi, mille eesmärk on viia üksikisiku stiimulid vastavusse investeerimisühingu, selle võlausaldajate ja klientide pikaajaliste huvidega ning mis vältab vähemalt kuus kuud;
                     
                  
                        c)
                     
                     
                        alternatiivse korra alusel saadud summa ja kohaldatavad tingimused peavad olema kõnealuse korra alusel muutuvtasu saavate töötajate jaoks hästi dokumenteeritud ja läbipaistvad;
                     
                  
                        d)
                     
                     
                        edasilükkamise ja ooteperioodide ajal saadud summade puhul tuleb alternatiivse korraga tagada, et töötaja ei saa neil perioodidel juurdepääsu muutuvtasu edasilükatud osale, seda üle kanda või lunastada;
                     
                  
                        e)
                     
                     
                        alternatiivse korraga ei võimaldata edasilükkamise ajal saadud muutuvtasu väärtuse suurenemist intressimaksete tulemusena või muu sarnase korra alusel (v.a punktis f sätestatud tingimustele vastav kord);
                     
                  
                        f)
                     
                     
                        kui alternatiivne kord võimaldab edasilükkamise ajal ja ooteperioodil muutuvtasuna saadud väärtuse eelnevalt kindlaks määratud muutusi, peavad lähtuvalt investeerimisühingu või selle valitsetava vara tulemuslikkusest olema täidetud järgmised tingimused:
                        
                                    i)
                                 
                                 
                                    väärtuse muutus põhineb eelnevalt kindlaks määratud tulemusnäitajatel, mis omakorda põhinevad investeerimisühingu krediidikvaliteedil või valitsetud vara tulemuslikkusel;
                                 
                              
                                    ii)
                                 
                                 
                                    kui on vaja kasutada edasilükkamist ja ooteperioodi, siis tuleks väärtuse muutused arvutada vähemalt kord aastas ja ooteperioodi lõpus;
                                 
                              
                                    iii)
                                 
                                 
                                    väärtuse võimalike positiivsete ja negatiivsete muutuste kiirus peaks võrdväärselt põhinema positiivsete või negatiivsete krediidikvaliteedi muutuste või mõõdetud tulemuslikkuse tasemel;
                                 
                              
                                    iv)
                                 
                                 
                                    kui punktis i osutatud väärtuse muutus põhineb valitsetava vara tulemuslikkusel, siis piirdub väärtuse muutus valitsetud vara väärtuse muutuse protsendiga;
                                 
                              
                                    v)
                                 
                                 
                                    kui punktis i osutatud väärtuse muutus põhineb investeerimisühingu krediidikvaliteedil, siis piirdub väärtuse muutuse protsent aastase kogubrutotulu protsendiga investeerimisühingu koguomavahenditest;
                                 
                              
                  
                        g)
                     
                     
                        alternatiivne kord ei piira direktiivi (EL) 2019/2034 artikli 32 lõike 1 punkti m kohaldamist.
                     
                  
         
            Artikkel 7
            Jõustumine
            Käesolev määrus jõustub viiendal päeval pärast selle avaldamist Euroopa Liidu Teatajas.
         
         
            Käesolev määrus on tervikuna siduv ja vahetult kohaldatav kõikides liikmesriikides.
            Brüssel, 13. august 2021
            
               
                  Komisjoni nimel
               
               
                  president
               
               Ursula VON DER LEYEN
            
         
         
            (1)  ELT L 314, 5.12.2019, lk 64.
         
            (2)  Euroopa Parlamendi ja nõukogu 27. novembri 2019. aasta määrus (EL) 2019/2033, mis käsitleb investeerimisühingute suhtes kohaldatavaid usaldatavusnõudeid ning millega muudetakse määrusi (EL) nr 1093/2010, (EL) nr 575/2013, (EL) nr 600/2014 ja (EL) nr 806/2014 (ELT L 314, 5.12.2019, lk 1).
         
            (3)  Euroopa Parlamendi ja nõukogu 26. juuni 2013. aasta määrus (EL) nr 575/2013 krediidiasutuste ja investeerimisühingute suhtes kohaldatavate usaldatavusnõuete kohta ja määruse (EL) nr 648/2012 muutmise kohta (ELT L 176, 27.6.2013, lk 1).
         
            (4)  Euroopa Parlamendi ja nõukogu 15. mai 2014. aasta direktiiv 2014/65/EL finantsinstrumentide turgude kohta ning millega muudetakse direktiive 2002/92/EÜ ja 2011/61/EL (ELT L 173, 12.6.2014, lk 349).
         
            (5)  Euroopa Parlamendi ja nõukogu 26. juuni 2013. aasta direktiiv 2013/36/EL, mis käsitleb krediidiasutuste tegevuse alustamise tingimusi ning krediidiasutuste usaldatavusnõuete täitmise järelevalvet, millega muudetakse direktiivi 2002/87/EÜ ning millega tunnistatakse kehtetuks direktiivid 2006/48/EÜ ja 2006/49/EÜ (ELT L 176, 27.6.2013, lk 338).
         
            (6)  Euroopa Parlamendi ja nõukogu 24. novembri 2010. aasta määrus (EL) nr 1093/2010, millega asutatakse Euroopa Järelevalveasutus (Euroopa Pangandusjärelevalve), muudetakse otsust nr 716/2009/EÜ ning tunnistatakse kehtetuks komisjoni otsus 2009/78/EÜ (ELT L 331, 15.12.2010, lk 12).
         
            (7)  Nõukogu 23. oktoobri 1995. aasta määrus (EÜ) nr 2494/95 tarbijahindade harmoneeritud indeksite kohta (EÜT L 257, 27.10.1995, lk 1).